``2017-ம் ஆண்டில் அகதிகள் நெருக்கடி முன்பு எப்போதும் இல்லாத அளவுக்குத் தீவிரமாக இருந்துள்ளது. 2017-ம் ஆண்டின் முடிவின்போது உலகம் முழுவதும் 68.5 மில்லியன் மக்கள் வலுக்கட்டாயமாகத் தங்களுடைய நாடுகளிலிருந்து வெளியேற்றப்பட்டுள்ளனர். இதில் 85 சதவிகிதத்துக்கும் அதிகமானவர்கள் வளரும் நாடுகளில் தஞ்சம் புகுந்துள்ளனர்’’ என ஐ.நா-வின் அகதிகள் ஆணையம் கடந்த ஜூன் மாதம் வெளியிட்டிருந்த அறிக்கையில் குறிப்பிட்டிருந்தது. இந்தநிலையில், அமெரிக்கத் தூதரகத்துடன் இணைந்து சென்னைப் பல்கலைக்கழகத்தின் சர்வதேச மையம், ஆசிய ஆய்வுகளுக்கான மையம் மற்றும் இஸ்லாமியக் கல்விக்கான மையம் ஆகியவை இணைந்து ``உலகளாவிய சூழலில் ஆசிய அகதி நெருக்கடி” என்கிற தலைப்பில் ஒரு கலந்துரையாடலை நடத்தின. இதில், அமெரிக்காவின் ஜார்ஜ் டவுன் பல்கலைக்கழகத்தைச் சேர்ந்த பேராசிரியர் எலிசபெத் ஃபெர்ரிஸ் கலந்துகொண்டு விரிவுரை ஆற்றினார்.